|  |
| --- |
|  |
| **LIETUVOS RESPUBLIKOS KULTŪROS MINISTERIJA** |
| Biudžetinė įstaiga, J. Basanavičiaus g. 5, LT-01118 Vilnius, tel. +37067973210,el. p. info@lrkm.lt Duomenys kaupiami ir saugomi Juridinių asmenų registre, kodas 188683671 |
| Lietuvos Respublikos Seimo Peticijų komisijai | 2024-07- Nr.      Į 2024-06-11 Nr. S-2024-2552 |
|  |  |
| **DĖL NUOMONĖS PATEIKIMO** |
|  |

Lietuvos Respublikos kultūros ministerija, įvertinusi Lietuvos Respublikos Seimo Peticijų komisijos persiųstą Valdo Bartkevičiaus kreipimąsi dėl Lietuvos Respublikos ribojamų priemonių dėl karinės agresijos prieš Ukrainą nustatymo įstatymo pakeitimo (toliau – Peticija) teikia nuomonę dėl Peticijoje pateikto siūlymo.

Atkreipiame dėmesį, kad Kultūros ministerija yra išplatinusi rekomendacijas Lietuvos kultūros bendruomenei dėl nebendradarbiavimo su Lietuvai priešiškų valstybių kūrėjais, palaikančiais šių šalių režimus. Šiuo atveju tiek savivaldybės, išduodamos leidimus renginių organizatoriams, tiek renginių organizatoriai, organizuodami renginius, kurių dalyviai yra tiek užsieniečiai, tiek Lietuvos Respublikos piliečiai, turėtų įvertinti jų esamas ir buvusias sąsajas su Rusijos Federacija, jų poziciją karo Ukrainoje atžvilgiu, dalyvavimą ir (ar) palaikymą veiklos, pažeidžiančios žmogaus teises ir pagrindinius šių teisių principus, numatytus Žmogaus teisių ir pagrindinių laisvių apsaugos konvencijoje, jos papildomuose protokoluose bei kituose tarptautiniuose susitarimuose, jų veiksmais galimas kilti grėsmes viešajai tvarkai, provokacijų tikimybę, šių dalyvių vertinimą viešosios nuomonės požiūriu bei dėl planuojamo renginio galimas kilti kitas pasekmes.

Atkreipiame dėmesį, kad dėl organizuojamų renginių kilusių neigiamų pasekmių ir (ar) grėsmių Lietuvos Respublikos nacionaliniam saugumui, viešajai tvarkai, viešajai politikai, vidaus saugumui, visuomenės sveikatai ir tarptautiniams santykiams atsakomybė ir ją taikantys subjektai numatomi tokias neteisėtas veikas, jų tyrimą ir atsakomybės taikymą reglamentuojančiuose įstatymuose. Be to, vadovaujantis Lietuvos Respublikos įstatyme „Dėl užsieniečių teisinės padėties“ nustatytais pagrindais ir tvarka gali būti priimtas sprendimas uždrausti užsieniečiui atvykti į Lietuvos Respubliką, įtraukiant jį į Nepageidaujamų asmenų sąrašą[[1]](#footnote-1).

Taigi, nors ir pritariant Peticijoje nurodytam tikslui „priešintis „minkštosios galios“ poveikiui“, būtina įvertinti, kad Lietuvos Respublikos Konstitucijos 42 straipsnis apibrėžia kultūrą kaip laisvą. Dėl šios priežasties įtvirtinus nekonkrečios apibrėžties sąvoką „rusiškos kultūros renginiai“, kuriai gali būti priskiriami ir renginiai, kuriuose kritikuojama užsienio valstybių karinė agresija prieš Ukrainą, taip pat Lietuvoje gyvenančių tautinių bendrijų renginiai, neleistų pasiekti iškelto tikslo bei galimai neatitiktų Lietuvos Respublikos Konstitucijos nuostatų. Dėl šios priežasties siūlytume Peticijai nepritarti. Manome, kad šiuo metu galiojantis teisinis reglamentavimas yra pakankamas. Atkreiptinas dėmesys, kad pilietinė visuomenė šiais klausimais yra ypač aktyvi ir padedanti valstybei užtikrinti visuomenės saugumą.

Kultūros viceministras Vygintas Gasparavičius

Simona Grybkauskaitė, tel. 8 608 47622, el. p. Simona.Grybkauskaite@lrkm.lt

1. Vieša prieiga: <https://www.migracija.lt/app/nam> [↑](#footnote-ref-1)